Pravila

Svetovalnega odbora za poklicno usposabljanje

(63/688/EGS)

SVET EVROPSKE GOSPODARSKE SKUPNOSTI JE

ob upoštevanju Pogodbe o ustanovitvi Evropske gospodarske skupnosti, zlasti člena 128 te pogodbe,

ob upoštevanju Sklepa Sveta z dne 2. aprila 1963 [1], ki določa splošna načela za izvajanje skupne politike poklicnega usposabljanja, zlasti zadnjega pododstavka njenega četrtega načela,

ob upoštevanju mnenja Komisije,

SKLENIL:

Člen 1

1. Svetovalni odbor za poklicno usposabljanje, ustanovljen v skladu s pogoji četrtega načela Sklepa Sveta z dne 2. aprila 1963, ki določa splošna načela za izvajanje skupne politike poklicnega usposabljanja, sestavlja šestintrideset članov, med katerimi sta iz vsake države članice po dva predstavnika vlade, po dva predstavnika sindikatov in po dva predstavnika organizacij delodajalcev.

Če je v kateri koli od držav članic potrebna tudi predstavniška zastopanost nosilcev, ki so pravno odgovorni za poklicno usposabljanje, so le-ti zastopani v tisti izmed zgoraj omenjenih kategorij, v katero sodijo.

2. Predstavnik Visoke oblasti Evropske skupnosti za premog in jeklo in predstavnik Komisije Evropske skupnosti za atomsko energijo sodelujeta pri delu odbora, ne da bi imela pravico glasovati.

Člen 2

Za vsako od kategorij, omenjenih v členu 1(1), imenuje vsaka država članica nadomestnega člana.

V primeru odsotnosti enega ali obeh članov iz ene od kategorij je njihov namestnik samodejno upravičen do sodelovanja pri posvetovanjih odbora.

Ko sta navzoča oba člana, se njun nadomestni član lahko udeležuje sej odbora. Sodeluje lahko v razpravi, ko ga k temu povabi predsedujoči, s soglasjem članov odbora, katerih nadomestni član je. V tem primeru ne glasuje.

Člen 3

1. Za člane odbora ali nadomestne člane so lahko imenovani samo državljani držav članic.

2. Funkcija člana ali nadomestnega člana je nezdružljiva s funkcijo člana katere koli od institucij Evropske gospodarske skupnosti in s funkcijami zaposlenih v Evropskih skupnostih.

Člen 4

1. Svet imenuje člane in nadomestne člane na predlog vlad držav članic v roku dveh mesecev po začetku veljavnosti teh pravil. Sestava odbora mora zagotavljati pravično predstavljenost različnih zadevnih sektorjev.

2. Svet objavi seznam članov odbora in nadomestnih članov kot informacijo v Uradnem listu Evropskih skupnosti.

Člen 5

Mandat članov in nadomestnih članov je dve leti. Lahko so ponovno imenovani.

Člen 6

Svet v primeru smrti ali odstopa člana ali nadomestnega člana ali v primeru, ko ti ne izpolnjujejo več pogojev za izvrševanje mandata, v skladu s postopkom, predvidenim v členu 4, nadomesti zadevnega člana ali nadomestnega člana za preostali del njegovega mandata.

Člen 7

Odboru predseduje član Komisije ali njegov predstavnik, ki ne glasuje.

Člen 8

Odbor se sestane najmanj dvakrat letno.

Skliče ga predsedujoči, na lastno pobudo ali na zahtevo vsaj ene tretjine članov.

Seje odbora niso javne.

Člen 9

Predsedujoči v vabilu na sejo določi dnevni red. Druge točke, ki sodijo v pristojnost odbora in so predlagane tako, kakor to določa poslovnik odbora, se dodajo na dnevni red, če s tem soglaša večina navzočih članov.

Člen 10

Odbor predloži Komisiji na njeno zahtevo ali na lastno pobudo obrazložena mnenja o vprašanjih splošnega pomena ali načelnih vprašanj, ki zadevajo poklicno usposabljanje. Komisija posreduje odboru vse potrebne dokumente in odbor obvešča o svojih predlogih.

Člen 11

Mnenje, ki ga sprejme odbor, ni veljavno, če nista navzoči ali zastopani dve tretjini članov.

Mnenja morajo navajati razloge, na podlagi katerih so bila sprejeta; sprejeta so z večino veljavno oddanih glasov, pri čemer se vzdržani glasovi štejejo kot veljavno oddani glasovi. Mnenja, kjer je to primerno, vključujejo stališča, ki so jih izrazili posamezni člani odbora, če le-ti tako zahtevajo.

Člen 12

Predsedujoči lahko na lastno pobudo ali na zahtevo enega ali več članov povabi katere koli osebe ali predstavnike organizacij, ki imajo na področju poklicnega usposabljanja veliko izkušenj, da na zasedanjih sodelujejo kot strokovnjaki.

Vsakemu članu odbora lahko kadar koli pomaga tehnični svetovalec, pod pogojem, da stroški, ki so povezani s tako pomočjo, ne bremenijo Komisije.

Strokovnjaki in tehnični svetovalci ne glasujejo.

Člen 13

Odbor lahko v skladu z določbami poslovnika oblikuje in določi naloge notranjih delovnih skupin. Določbe prejšnjega člena se uporabljajo za delovne skupine.

Člen 14

Odbor sestavi svoj poslovnik, s katerim določi svoj način dela.

Poslovnik odobri Svet po prejemu mnenja Komisije.

Člen 15

Tajniške storitve za odbor zagotavlja Komisija.

Le-ta da odboru na voljo prostore in sredstva, potrebna za njegovo delovanje.

Člen 16

Odhodki, ki nastanejo pri poslovanju odbora, so vključeni v proračun Evropske gospodarske skupnosti, v postavko, ki se nanaša na Komisijo.

V Bruslju, 18. decembra 1963

Za Svet

Predsednik

L. de Block

[1] UL 63, 20.4.1963, str. 1338/63.

--------------------------------------------------